Vaido Neigaus

Vaido Neigaus (2019. aastast Vaido Lindström; sündinud 27. detsembril 1987) on Eesti ja Soome poplaulja. 

Ta õppis Pärnu-Jaagupi muusikakoolis laulmist ja klassikalise kitarri mängimist. Lisaks täiendas ta ennast ka näitekoolis, kus õppis näitlemist.

2007. aastal pääses ta telesaates "Eesti otsib superstaari" saja parema hulka, kuid teatrivoorust edasi ei pääsenud.

Aastal 2009 tegi ta loo "Kõigest loobunud" ning saatis selle plaadifirmadele. Temaga võttis ühendust Madd Records, mille eestvedaja oli produtsent Meelis Eskola (aka. dj Cityflash). Lugu saadeti raadiotesse ja seda hakati reklaamima. Loole tehti video, millele järgnes üle-eestiline meedia tähelepanu. Sellest loost sai alguse tema läbilöök ning Vaido Neigaus tituleeris end Eesti esimeseks metroseksuaaliks. 

Aastal 2011 tegi ta näitlejadebüüdi saates «Saladused».

Aastal 2012 andis ta välja debüütalbumi "Sellel peol". Plaadil on 11 lugu, lisaks kaks boonusremiksi. Albumilt leiab lood "Kõigest loobunud" ja "Sellel peol". Albumi autorid on Vaido Neigaus, Meelis Eskola ja Anti Taar. Samal aastal tegi ta kaasa saates "Õhtusöök viiele".

Aastal 2014 sõlmis Vaido Neigaus lepingu MJ Productioniga, mille eestvedaja on Jüri Mets. Koostöös MJProductioniga andis valmis 2015. aastal album "Yolo". Plaadil on 8 eestikeelset lugu (nt "Kuuvalgus", "Lucifer" ja "Suvi"). Lugude autorid on Vaido Neigaus ja Jüri Mets.

Aastal 2015 valmis Vaido Neigausist eluloofilm «Mu nimi on Vaido», samal aastal mängis ta komöödiasarjas «Köök» kokka.

Kolmas stuudioalbum, "Vaido Neigaus", ilmus 2018. aastal. Plaadi produtseeris MJ Production. Albumil on 10 lugu pluss 1 boonus, nende seas singlid "Kõnnin tormiteed", "Rikun ma reegleid", "Linade vahel", "Nii hea", "Sind endaga viin" ja "Tüdruk". Lugude autorid on Vaido Neigaus ja Jüri Mets.

Sama aasta sügisel tegi Liis Lemsalu "Su nägu kõlab tuttavalt" saates järgi Vaido lugu "Kõigest loobunud".

2019. aastal avaldatud digitaalset ingliskeelset EP-d "V:EP" saab kuulata Spotifys. EP-l on 5 lugu. Laul ”Give Me All Your Luvin‘“ valiti singliks ja sellele tehti muusikavideo. "V:EP" tehti koostöös MJ Productioniga ning pärast seda lõpetati ka koostöö. Samal aastal sügisel avaldas ta loo "Mees metsast", mille kaasautor on Mikk Tivas. Loole tehti ka video. Enne jõule ilmus singel "Jõuluöö". Loo kaasautor on Ivo Degis.

Aastal 2020 avaldas ta LGBT-toetava loo "Värvid", mille kaasautor on Ivo Degis ja Marco Margna.

Aastal 2022 avaldas ta albumi "LOVE", mille sõnad ja viisid on Vaido mõeldud. Muusika selle albumi jaoks on teinud Mikk Tivas, Madis Ligi ja Marco Margna. Albumi on miksinud Marco Margna ja Gunnar Viibus. Ühtlasi mainis Vaido, et salvestas selle albumi ilma plaadifirma abita. Albumilt leiab lood "Kaugelt Kuult", Armastus Mind Leidnud Taas", "Vaata Mulle Silma" ja suvine hittlugu "Aeg Elada" koos soomlasest laulja Jon Lehmusega. Sama aasta sügisel avaldas ta teise kakskeelse loo "Sinuga Koos", kus samuti laulab Jon Lehmus.

Aastal 2023 juunis kutsuti ta esinema Baltic Pride'ile, mis toimus Tallinnas. Kuu aega pärast seda avaldas ta loo "Vaba", mille video on filmitud Soomes. Muusika autor on Janek Lindberg ja sõnade autor Vaido ise. Loo on miksinud Edvin Petrov.

Kirjutisi
Sügisel 2020 avaldas ta raamatu ”Mees metsast”. 2022. aastal tuli raamatule järg, mida saab lugeda vaid YouTube'is "LOVE" albumi lugude info alt.

Isiklikku
Alates 2019. aastast elab ta Soomes, on abielus Joni Lindströmiga ning võttis endale abikaasa perekonnanime.Kristiina Krööström. "Vaido Neigaus naudib abielu soomlasega: ma ei kahelnud hetkegi. Armastan seda meest meeletult!" Kroonika, 13. juuni 2019Arhiivikoopia seisuga 2. veebruar 2020

2024. aastal sai ta Soome kodakondsuse.Anu Saagim. "Vaido Neigausi suur unistus täitus: Soome pass on mul nüüd käes ja võin rihma lõdvaks lasta". Õhtuleht, 12. november 2024

 Viited 

Kategooria:Eesti lauljad
Kategooria:Eestlased Soomes
Kategooria:Sündinud 1987